Styrets faglige begrunnelse:

Inger Marie Olsen, hovedfagsoppgave i planlegging og lokalsamfunnsforskning med tittelen Kvinner tier ikke lenger i forsamlingen - en studie av kulturell elastisitet i et kystsamfunn i Nord-Troms:
Oppgaven er en grundig kvalitativ studie av sosiale forandringer i kystsamfunnet Skjervøy, som innbefatter en interessant og redelig selvposisjonering i forhold til et studieobjekt sterk knyttet til forskerens egne minner fra oppveksten. Det gis gode beskrivelser og trekkes klare slutninger med gode empiriske forankringer - slutninger som senere har inngått i direkte tilbakemeldinger til de som har inngått som intervjuobjekter. Kandidatens evner å skrive frem noen kvinneliv og kjønnede strategier - i et læstadiansk miljø - som det finnes mange forestillinger om i ulike offentligheter. Disse forestillingene utfordrer kandidaten gjennom å vise til fleksibilitet og endringer innenfor det som har blitt beskrevet som svært konservativt og dogmatisk.
